## Oslo 16.10. 2018

**Familie- og kulturkomiteen, høring prp 1 s** (2018-2019)

Fagpressen er glad for teksten som omhandler fritak for digital merverdiavgift i nasjonalbudsjettet for 2019.

Det er likevel viktig å påpeke at fritaket for digital merverdiavgift også bør omfatte rene digitale fagpressemedier, journalistiske medier som publiseres og redigeres etter redaktørplakaten.

Bakgrunnen for at saken beskrives i budsjettet, er et anmodningsvedtak truffet av Stortinget 4. desember 2017:

*«Stortinget ber regjeringen utrede utvidelse av merverdiavgiftsfritaket for medier til å gjelde all digital journalistikk, herunder betydningen for uavhengige journalister, og legge dette frem i forbindelse med revidert nasjonalbudsjett 2018.»*

I revidert budsjett 2018 ble det beskrevet at man skulle komme tilbake til saken i statsbudsjettet for 2019.

I budsjettforslaget for 2019 er det nå beskrevet at regjeringen tar sikte på at et slikt fritak kan gjelde fra 1. juli 2019. Fagpressen er glad for at det nå endelig er pekt på et konkret tidspunkt.

Videre står det at den digitale utgaven **ikke** trenger å være lik eller en ren kopi av papirutgaven, slik det tidligere gjorde.

Dette er vi også glade for.

Forslaget, slik det nå er beskrevet, vil i et **kort** perspektiv kunne fungere for de fagtidsskrifter som utgir papir. De som kun driver med digital distribusjon, vil ikke bli omfattet av loven departementet nå legger opp til å endre.

Vi tror jo at digitalisering og innovasjon av dybdejournalistikk også må ha som mål å flytte fra papirdistribusjon til digital distribusjon. Finansdepartementet legger nå opp til å koble disse distribusjonsformene avgiftsmessig sammen, begrunnet i frykt for at avgrensningen skal bli utfordret.

Det mener vi er en unødvendig frykt. Vi har gjentatte ganger beskrevet hvordan avgrensningen kan løses på en hensiktsmessig måte, uten å koble digitalfritaket opp til papirutgivelsen.

Fagpressen har ved fremleggelsen av dette budsjettet beskrevet forslaget i budsjettet som en halv seier. Deler av dybdejournalistikken vil med dette være på innsiden av en ordning – i motsetning til nå, når alle Fagpressens medlemmer er på utsiden.

Da avisene fikk sitt mva-fritak, startet også det med en kobling til papirutgivelsen. Det er først etter at denne koblingen ble fjernet i mars 2016, at ordningen har hatt full effekt for avisene.  
  
Det kloke nå, vil være å benytte det lovverk som beviselig fungerer for avisene. Det er fremtidsrettet og fungerer for avisene i dag.

Det vil også gi fagmediene den likebehandling som alle politikere vi har hatt samtaler med, både i regjerings- og opposisjonspartiene, har bekreftet at de ønsker.  
  
Fagpressen ønsker derfor at Familie- og kulturkomiteen kan legge inn **et tillegg** i teksten i budsjettet på dette punktet: En tekst som gir føringer til embetsverket om at den konkrete løsningen som legges frem i revidert budsjett for 2019, blir en **fremtidsrettet løsning** som gir **likebehandling** med avisene.

Med vennlig hilsen

Per Brikt Olsen /s/ Berit Nyman /s/

adm. direktør Fagpressen nestleder Fagpressen